[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.2.2009

COM(2009) 86 τελικό

2007/0013 (COD)

ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 251 παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΤΑ ΑΕΡΟΛΙΜΕΝΙΚΑ ΤΕΛΗ

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2007/0013 (COD)

ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 251 παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΤΑ ΑΕΡΟΛΙΜΕΝΙΚΑ ΤΕΛΗ

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ ορίζει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή διατυπώνει κατωτέρω τη γνώμη της επί των 31 τροπολογιών που πρότεινε το Κοινοβούλιο.

2. Ιστορικό

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2006) 820 τελικό – 2007/0013COD): | 29 Ιανουαρίου 2007 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 26 Σεπτεμβρίου 2007 |

Ημερομηνία γνωμοδότησης της Επιτροπής των Περιφερειών: | 10 Οκτωβρίου 2007 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 15 Ιανουαρίου 2008 |

Ημερομηνία επίτευξης της πολιτικής συμφωνίας στο Συμβούλιο: | 7 Απριλίου 2008 |

Ημερομηνία έκδοσης της κοινής θέσης του Συμβουλίου: | 23 Ιουνίου 2008 |

Ημερομηνία γνωμοδότησης του Ευρωπαϊκού Κοινοβουλίου σε δεύτερη ανάγνωση: | 23 Οκτωβρίου 2008 |

3. Σκοπός της πρότασης

Σκοπός της πρότασης που ενέκρινε η Επιτροπή στις 24 Ιανουαρίου 2007 είναι να διευκολυνθεί ο διάλογος για τα αερολιμενικά τέλη μεταξύ φορέων των αερολιμένων και αεροπορικών εταιρειών. Η πρόταση εισάγει ορισμένους βασικούς κανόνες σχετικά με τις διαδικασίες είσπραξης των τελών. Οι κανόνες αυτοί έχουν ως βάση τις ευρέως αποδεκτές αρχές που ήδη υιοθέτησαν τα κράτη μέλη στο συμβούλιο του Διεθνούς Οργανισμού Πολιτικής Αεροπορίας. Σκοπός της πρώτης αρχής είναι να εξασφαλισθούν τακτικές διαβουλεύσεις μεταξύ φορέων των αερολιμένων και αεροπορικών εταιρειών για τα αερολιμενικά τέλη, στις οποίες οι δύο πλευρές μπορούν να εξηγήσουν και να αναπτύξουν τις απόψεις τους. Στόχος είναι να εξασφαλισθεί ότι οι φορείς εκμετάλλευσης των αερολιμένων θα συμβουλεύονται και θα ενημερώνουν τις αεροπορικές εταιρείες πριν αποφασίσουν σχετικά με τα αερολιμενικά τέλη. Η δεύτερη αρχή αφορά τη διαφάνεια σχετικά με τα στοιχεία του κόστους που αποτελούν τη βάση διαμόρφωσης των αερολιμενικών τελών. Αυτά τα πληροφοριακά στοιχεία θα συζητούνται στο πλαίσιο των τακτικών διαβουλεύσεων. Η τρίτη αρχή συνίσταται στην απαγόρευση της διακριτικής μεταχείρισης των αεροπορικών εταιρειών.

Η πρόταση εισηγείται επίσης τη σύσταση ανεξάρτητης ρυθμιστικής αρχής σε κάθε κράτος μέλος. Η αρχή αυτή θα επιβλέπει την είσπραξη των τελών και θα εγγυάται την τήρηση των σχετικών διατάξεων της οδηγίας. Η αρχή θα ενεργεί συνεπώς κατόπιν καταγγελιών για τα αερολιμενικά τέλη που θα της υποβάλλουν τα διάφορα μέρη.

4. Γνώμη της Επιτροπής επί των τροπολογιών του Ευρωπαϊκού Κοινοβουλίου

4.1. Τροπολογίες που γίνονται δεκτές από την Επιτροπή

- Οι τροπολογίες 1, 4, 14, 8, 9, 10, 18 και 27 του Ευρωπαϊκού Κοινοβουλίου βελτιώνουν σημαντικά τη σαφήνεια του κειμένου σε σύγκριση με την κοινή θέση του Συμβουλίου.

- Οι τροπολογίες 5, 6, 11, 12, 13, 16, 17, 20, 21, 22, 24, 25, 26, 28, 29, 30 και 31 είναι παρόμοιες με την αρχική πρόταση της Επιτροπής σε πολλά σημεία, ιδίως όσον αφορά την ονομασία και τις προθεσμίες.

- Το Ευρωπαϊκό Κοινοβούλιο ενέκρινε επίσης δύο τροπολογίες με τις οποίες διευκρινίζονται ορισμένα θέματα χρηματοδότησης. Με την τροπολογία 7 εισάγεται μια αιτιολογική σκέψη, η οποία αποσαφηνίζει ότι η προχρηματοδότηση της αερολιμενικής υποδομής πρέπει να συνοδεύεται από διασφαλίσεις. Η τροπολογία 15 υποχρεώνει τους φορείς των αερολιμένων να παρέχουν πληροφορίες σχετικά με οποιαδήποτε χρηματοδότηση από δημόσιες αρχές.

- Η τροπολογία 19 ενισχύει περαιτέρω την αρχή της μη διάκρισης.

- Η τροπολογία 23 αποσαφηνίζει ότι η άσκηση των καθηκόντων της ανεξάρτητης εποπτικής αρχής μπορεί να ανατεθεί σε άλλα όργανα.

- Οι τροπολογίες 2 και 3 αποσαφηνίζουν περαιτέρω τους λόγους για την υπαγωγή του μεγαλύτερου αερολιμένα ανά κράτος μέλος στο πεδίο εφαρμογής της οδηγίας.

- Κατά συνέπεια, η Επιτροπή μπορεί να δεχθεί όλες τις τροπολογίες.

- Επιπλέον, οι τροπολογίες επιβεβαιώνουν τη συμφωνία μεταξύ των θεσμικών οργάνων. Το Συμβούλιο έχει ήδη αποστείλει επιστολή στο Κοινοβούλιο, με την οποία δηλώνει ότι εγκρίνει τις τροπολογίες του Κοινοβουλίου.

5. Συμπέρασμα

Δυνάμει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της ως ανωτέρω.